CELEX: 32020D2229
Language: bg
Date: 2020-12-23 00:00:00
Title: Решение (ЕС) 2020/2229 на Европейския парламент и на Съвета от 23 декември 2020 година за изменение на Решение № 445/2014/ЕС за установяване на действие на Съюза „Европейски столици на културата“ за годините 2020 — 2033 (текст от значение за ЕИП)

28.12.2020   
               
               
                  BG
               
               
                  Официален вестник на Европейския съюз
               
               
                  L 437/116
               
            
         РЕШЕНИЕ (ЕС) 2020/2229 НА ЕВРОПЕЙСКИЯ ПАРЛАМЕНТ И НА СЪВЕТА
         от 23 декември 2020 година
         за изменение на Решение № 445/2014/ЕС за установяване на действие на Съюза „Европейски столици на културата“ за годините 2020 — 2033
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 167, параграф 5 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         след консултация с Комитета на регионите,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     Целите на действието на Съюза, озаглавено „Европейски столици на културата“ („действието“) съгласно Решение № 445/2014/ЕС на Европейския парламент и на Съвета (2) са да се запази и насърчи многообразието на културите в Европа и да се изтъкнат общите им черти, както и да се увеличи чувството за принадлежност на гражданите към едно общо културно пространство, да се стимулира приносът на културата в дългосрочното развитие на градовете, да се увеличат обхватът, многообразието и европейското измерение на предлаганите културни прояви в градовете, в т.ч. и чрез транснационално сътрудничество, да се разшири достъпът до култура и да се улесни участието в културни дейности, да се укрепи капацитетът на културния сектор и връзките му с други сектори и да се изтъкне международният образ на градовете чрез културата.
                  
               
                     (2)
                  
                  
                     Постигането на целите на действието предполага мобилност, туризъм, организиране на събития и участие на обществеността, които са изключително затруднени, ако не и практически невъзможни, по времето на пандемията от COVID-19.
                  
               
                     (3)
                  
                  
                     Като пряка последица от предприетите в цяла Европа мерки за ограничения на свободата на движение културните обекти бяха затворени, а културните събития бяха отменени или отложени за неопределен период от време. Европейски и международни проекти за културно сътрудничество бяха радикално забавени, тъй като физическото преминаване на границите беше ограничено. На последно място, поради бързо намаляващите приходи и възникващите потребности, свързани с общественото здравеопазване, местните, регионалните и националните органи на управление са подложени на засилен бюджетен натиск. Понастоящем частното спонсориране за културата също се превръща във все по-голямо предизвикателство, тъй като няма публични събития за спонсориране или тъй като дружествата отдават приоритет на дейности по спонсориране, свързани с общественото здравеопазване.
                  
               
                     (4)
                  
                  
                     Градовете, които понастоящем са и ще бъдат домакини на проявата „Европейска столица на културата“, са засегнати в различна степен, основно в зависимост от годината, в която са домакини на проявата. Изглежда, че най-силно е отражението върху двата града, домакини на проявата през 2020 г., и трите града, които се подготвят да бъдат домакини на проявата през 2021 г., въпреки че бъдещото въздействие върху градовете, които впоследствие ще бъдат домакини на проявата, остава неопределено.
                  
               
                     (5)
                  
                  
                     Двата града, домакини на проявата през 2020 г., трябваше да отложат или отменят всички събития от март 2020 г. насам, без каквато и да било яснота кога, нито дори дали ситуацията ще се нормализира, като същевременно продължават да правят разходи. На практика те са възпрепятствани да изпълнят изцяло своите културни програми за 2020 г. и да извлекат ползи от направените огромни човешки и финансови инвестиции.
                  
               
                     (6)
                  
                  
                     В трите града, които ще бъдат домакини на проявата през 2021 г., пандемията от COVID-19 доведе до много висока степен на несигурност в почти всички области, свързани с подготовката им: несигурни финансови перспективи от страна на публичните и частните партньори, неизвестни бъдещи регулации относно безопасността, засягащи както работата, свързана с участниците, така и и видовете прояви, за които трябва да се получи разрешение, а и ограничения за пътуване които свиват потоците от туристи и възможността за европейски партньорства. Превантивните мерки, въведени с цел противодействие на разпространението на COVID-19, имащи за последица това, че екипите по изпълнение са обект на ограничения на свободата на движение, забавиха подготвителната работа на тези три града до критична точка, когато при нормални обстоятелства те би следвало да удвоят усилията си. Подготвителната работа също беше забавена поради факта, че икономическото оцеляване на потенциалните контрагенти е несигурно.
                  
               
                     (7)
                  
                  
                     Решение № 445/2014/ЕС не предвижда необходимата гъвкавост, за да се отчетат такива извънредни обстоятелства, и по-специално не включва разпоредба за удължаването или отлагането на годината, през която определен град е домакин на проявата.
                  
               
                     (8)
                  
                  
                     Поради това Решение № 445/2014/ЕС следва да бъде изменено така, че да е строго съобразено с нуждата от справяне с извънредната ситуация, за да се даде възможност на градовете, домакини на проявата, които са най-силно засегнати от пандемията от COVID-19, да изпълнят своите културни програми по начин, който позволява постигането на целите на действието.
                  
               
                     (9)
                  
                  
                     След процес на консултации, в който участваха съответните градове и държави членки, се стигна до заключението, че би било целесъобразно да се предостави възможност на градовете, определени от Хърватия и Ирландия за домакини на проявата през 2020 г., да продължат да изпълняват своите културни програми до 30 април 2021 г., без да се променя годината на определянето.
                  
               
                     (10)
                  
                  
                     След процес на консултации, в който участваха съответните градове и държави членки, се стигна до заключението, че годината, през която Румъния и Гърция имат право да бъдат домакини на проявата, следва да бъде отложена от 2021 г. за 2023 г., а годината, през която страна кандидатка или потенциален кандидат има право да бъде домакин на проявата, следва да бъде отложена от 2021 г. за 2022 г.
                  
               
                     (11)
                  
                  
                     С оглед на правната сигурност, по-специално за градовете, домакини на проявата през 2020 г. и 2021 г., и за да се избегнат смущения в прилагането на Решение № 445/2014/ЕС, настоящото решение следва да влезе в сила по спешност и следва да се прилага считано от 1 януари 2021 г.
                  
               
                     (12)
                  
                  
                     Поради това Решение № 445/2014/ЕС следва да бъде съответно изменено,
                  
               ПРИЕХА НАСТОЯЩОТО РЕШЕНИЕ:
         
            Член 1
            Решение № 445/2014/ЕС се изменя, както следва:
            
                        1)
                     
                     
                        Член 3 се изменя, както следва:
                        
                                    а)
                                 
                                 
                                    параграф 2, втора алинея се заменя със следното:
                                    „Званието се присъжда най-много на един град във всяка от двете държави членки, посочени в съдържащия се в приложението график („графикът“), и през съответните години — на един град от държава от Европейската асоциация за свободна търговия, която е страна по Споразумението за Европейското икономическо пространство („страна от ЕАСТ/ЕИП“), страна кандидатка или потенциален кандидат или на един град от страна, присъединяваща се към Съюза при посочените в параграф 5 обстоятелства. Независимо от това, най-много един град във всяка от трите държави членки, посочени в графика е домакин на проявата през 2023 г.“;
                                 
                              
                                    б)
                                 
                                 
                                    параграф 3 се заменя със следното:
                                    
                                       „3.   Градовете в държавите членки могат да бъдат определени да бъдат домакини на проявата за една година в съответствие с последователността на държавите членки, посочена в графика. Градовете, които са домакини на проявата през 2020 г., могат да продължат да са домакини до 30 април 2021 г., без да се променя годината на определянето.“;
                                    
                                 
                              
                  
                        2)
                     
                     
                        В член 4, параграф 2 втора алинея се заменя със следното:
                        „Културната програма обхваща годината на проявата и е създадена конкретно с оглед на проявата в съответствие с критериите, установени в член 5. Независимо от това градовете, които са домакини на проявата през 2020 г., могат да продължат да изпълняват културната си програма до 30 април 2021 г.“;
                     
                  
                        3)
                     
                     
                        В член 16, параграф 1 трета алинея се заменя със следното:
                        „Съответните градове изготвят своите доклади за оценка и ги предават на Комисията до 31 декември през годината, следваща годината на проявата. Независимо от това градовете, които са домакини на проявата през 2020 г., изготвят своите доклади за оценка и ги предават на Комисията до 30 април 2022 г.“;
                     
                  
                        4)
                     
                     
                        Приложението се заменя с текста на приложението към настоящото решение.
                     
                  
         
            Член 2
            Процедурите, посочени в членове 7—11 и член 13, параграф 2, буква а) от Решение № 445/2014/ЕС, които вече са приключени за годината на проявата 2021, остават валидни. Годината на проявата се променя в съответствие с приложението към настоящото решение.
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
            Прилага се от 1 януари 2021 г.
         
         
            Съставено в Брюксел на 23 декември 2020 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               M. ROTH
            
         
         
            (1)  Позиция на Европейския парламент от 17 декември 2020 г. (все още непубликувана в Официален вестник) и решение на Съвета от 22 декември 2020 г.
         
            (2)  Решение № 445/2014/ЕС на Европейския парламент и на Съвета от 16 април 2014 г. за установяване на действие на Съюза „Европейски столици на културата“ за годините 2020 — 2033 и за отмяна на Решение № 1622/2006/ЕО (OB L 132, 3.5.2014 г., стр. 1).
      
      
         
            ПРИЛОЖЕНИЕ
            „ГРАФИК
            
                        2020 г.
                     
                     
                        Хърватия
                     
                     
                        Ирландия
                     
                     
                         
                     
                  
                        2021 г.
                     
                     
                         
                     
                     
                         
                     
                     
                         
                     
                  
                        2022 г.
                     
                     
                        Литва
                     
                     
                        Люксембург
                     
                     
                        Страна кандидатка или потенциален кандидат
                     
                  
                        2023 г.
                     
                     
                        Унгария
                     
                     
                        Румъния
                     
                     
                        Гърция
                     
                  
                        2024 г.
                     
                     
                        Естония
                     
                     
                        Австрия
                     
                     
                        Страна от ЕАСТ/ЕИП, страна кандидатка или потенциален кандидат
                     
                  
                        2025 г.
                     
                     
                        Словения
                     
                     
                        Германия
                     
                     
                         
                     
                  
                        2026 г.
                     
                     
                        Словакия
                     
                     
                        Финландия
                     
                     
                         
                     
                  
                        2027 г.
                     
                     
                        Латвия
                     
                     
                        Португалия
                     
                     
                         
                     
                  
                        2028 г.
                     
                     
                        Чехия
                     
                     
                        Франция
                     
                     
                        Страна от ЕАСТ/ЕИП, страна кандидатка или потенциален кандидат
                     
                  
                        2029 г.
                     
                     
                        Полша
                     
                     
                        Швеция
                     
                     
                         
                     
                  
                        2030 г.
                     
                     
                        Кипър
                     
                     
                        Белгия
                     
                     
                        Страна от ЕАСТ/ЕИП, страна кандидатка или потенциален кандидат
                     
                  
                        2031 г.
                     
                     
                        Малта
                     
                     
                        Испания
                     
                     
                         
                     
                  
                        2032 г.
                     
                     
                        България
                     
                     
                        Дания
                     
                     
                         
                     
                  
                        2033 г.
                     
                     
                        Нидерландия
                     
                     
                        Италия
                     
                     
                        Страна от ЕАСТ/ЕИП, страна кандидатка или потенциален кандидат“